Nagovor direktorice Javnega zavoda Krajinski park Goričko, Stanislave Dešnik na dan odprtih vrat EU projekt-moj projekt ob predstavitvi projekt Upkač, Grad 11. junij 2016

Spoštovana gospa ministrica ga. Irena Majcen, spoštovani predstavniki Službe vlade RS za razvoj in kohezijsko politiko, spoštovani predstavniki projektnih partnerjev, RRA Mura v stečaju, DOPPS, spoštovani nastopajoči in spoštovani zbrani prijatelji in prijateljice Krajinskega parka Goričko, lepo pozdravljeni na gradu na Goričkem !

Današnja sobota je v znamenju ptice, ki je simbol kulturne krajine Goričkega.

Smrdokavra po slovensko, hupkaš, upkaš, upkač po prekmursko in upek po porabsko, je ime, ki je v narečju podobno latinskemu *Upupa epops* in ga je ptica dobila po svojem značilnem oglašanju.

Njeno preživetje je odvisno od nas, ljudi in od tega ali bomo naš življenjski prostor še delili z njo. Sožitje je v dobro obeh. Ptica nas ljudi razveseljuje s svojim oglašanjem up-up-up (pu-pu-pu, ud-ud-ud), čudovitim perjem in perjanico na glavi ter spreletavanjem med drevesi. Razveseljuje nas tudi s pobiranjem velikih žuželk: bramorjev, kobilic ter strun, ličink in črvov in tako brani drevesa in vrtnine pred prekomernim objedanjem. Žal pobira tudi tiste, ki smo jih ljudje zastrupili z insekticidi in je zato v zahodni Evropi postala ogrožena ter se je znašla na Rdečem seznamu.

V Krajinskem parku Goričko je upkaš Natura 2000 vrsta in z vstopom v EU smo se državljani Slovenije zavezali, da ji bomo pomagali pri preživetju. Temu cilju je sledil čezmejni projekt Visokodebelni biseri ali krajše Upkač. Prijavnico je zasnoval dr. Bernard Goršak s sodelavci že leta 2010. Projekt je bil odobren leta 2011 in 1. oktobra so se po vodstvom RRA Mure in ob sodelovanju projektnih partnerjev iz Slovenije: Javnega zavoda Krajnski park Goričko, Društva za opazovanje in proučevanje ptic in partnerjev na Madžarskem: Narodnega parka Őrség in Razvojne agencije Slovenska krajina, pričelo aktivno izvajanje nalog, ki so se zaključile 20. septembra 2014. Med izvajanjem projekta in zlasti po njegovem koncu je bilo še veliko finančno-administrativnih zapletov, ki so bili zaključeni šele letos pomladi.

V čezmejno regijo Slovenije in Madžarske je bilo s projektom investiranih 1,008.699,33 EUR. Od tega je bilo 85 % sredstev vloženih iz EU skladov za razvoj, 10% je prispevala Slovenija, oz. Madžarska in 5% je investiral vsak partner iz lastnih virov. Od celotnega zneska je proračun Javnega zavoda Krajinski park Goričko obsegal četrtino zenska ali 250.184,07 EUR.

In v kaj smo vložili sredstva?

V projektu je bila na Goričkem izvedena obnova številnih starih visokodebelnih sadovnjakov z rezjo in odstranjevanjem bele omele z namenom podaljšati življenjsko dobo življenjskega prostora v katerem poleg upkaša v duplih gnezdijo tudi druge ptice kulturne krajine ter sebe in svoj zarod hranijo z žuželkami v bližnji okolici. Zanje je bilo narejenih in nameščenih 260 lesenih gnezdilnih hišic. Zasajenih je bilo 500 sadnih dreves starih sort, ki so bila podarjena ob rojstvu otrok v vseh 11 parkovnih občinah in bodo primerna za dupla šele čez več desetletij. Zasajen je bil kolekcijski in matični sadovnjak, ki so ga izletniki danes že obiskali.

Posebej je bil projekt namenjen ljudem z izvajanjem učnih delavnic prikaza rezi sadnih dreves ter uslug stiskanja soka iz jabolk nabranih v starih sadovnjakih z mobilno stiskalnico za to, da ne bi zgnila na tleh. Namen je bil vsakemu gospodinjstvu, ki se je za to odločilo stisniti sok iz njihovih jabolk in jih na ta način prepričati v koristnost ohranjanja senožetnega sadovnjaka in v to, da bi ga rabili še naprej za svoje potrebe. Jabolka smo stiskali 22 dni na 8. različnih lokacijah, pri čemer smo oskrbeli 230 gospodinjstev v Krajinskem parku.

Podobno so ravnali tudi pri sosedih v Hiši jabolk na Gornjem Seniku s stiskalnico, ki nameščena v objektu zgrajenem s projektnimi sredstvi.

Omeniti je pomembno tudi aktivnosti, ki so bile namenjene raziskavi ekoloških zahtev ptice, za to da bomo znali ukrepati in aktivnosti, ki so bile usmerjene ozaveščanju. V projektu je bilo natisnjenih več brošur in letakov z opisi, fotografijami in predstavitvami.

V gradu na Goričkem smo leta 2014 pridobili obnovljen prostor, Upkašovo sobo, ki ima danes odprta vrata in kjer se naši obiskovalci lahko seznanijo z njenim življenjskim prostorom in spoznajo tudi orodja, ki so se nekoč uporabljala pri negi sadovnjakov. Posnet je bil tudi film Upkač, v katerem je avtor Gregor Šubic tenkočutno posnel upkašovo deželo in njene ljudi. Danes si ga lahko ogledate v Viteški dvorani gradu ali na youtubu.

Pridobitve v projektu bodo v prihodnje še naprej na voljo tistim, ki bodo želeli stiskati sok iz svojih jabolk in tako poskrbeti za svoje najdražje in predvsem na ta način ohranjati za ptico in zase zdravo okolje ob lepi podobi kulturne krajine in sprostitvi domačinov in obiskovalcev v senci mogočnih krošenj upkašovih jablan.

Za konec.

Hvala vsem, ki ste se danes udeležili skupnega dogodka in predvsem tistim, ki ste glasovali za projekt Upkač ter s svojim glasom prispevali, da se dogodek danes dogaja. Hvala vsem nastopajočim v kulturnem programu, ki bo sledil in predvsem hvala vsem sodelavkam in sodelavcem, ki ste z delom in idejami prispevali k izvedbi. Še posebej hvala ministrici za okolje in prostor, gospe Ireni Majcen, ki nas je počastila svojim obiskom in jo vabim, da nas nagovori.